CELEX: 32009R0872
Language: hu
Date: 2009-09-18 00:00:00
Title: A Bizottság 872/2009/EK rendelete ( 2009. szeptember 18. ) egyes áruk Kombinált Nómenklatúra szerinti besorolásáról

23.9.2009   
            
            
               HU
            
            
               Az Európai Unió Hivatalos Lapja
            
            
               L 249/3
            
         
      A BIZOTTSÁG 872/2009/EK RENDELETE
   
   (2009. szeptember 18.)
   egyes áruk Kombinált Nómenklatúra szerinti besorolásáról
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából valamely más közösségi rendelkezés hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy a tagállamok vámhatóságai által kibocsátott, e rendelet rendelkezéseitől eltérő tartalmú, az áruk Kombinált Nómenklatúra szerinti besorolására vonatkozó kötelező érvényű tarifális felvilágosítást a jogosult – a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 12. cikke (6) bekezdésének alkalmazásában – három hónapig továbbra is felhasználhatja.
            
         
               (5)
            
            
               Az e rendeletben előírt intézkedések összhangban vannak a Vámkódex Bizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   A tagállamok vámhatóságai által kibocsátott, e rendelet rendelkezéseitől eltérő tartalmú kötelező érvényű tarifális felvilágosítás – a 2913/92/EGK rendelet 12. cikke (6) bekezdésének alkalmazásában – három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. szeptember 18-án.
      
         
            a Bizottság részéről
         
         László KOVÁCS
         
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  HL L 302., 1992.10.19., 1. o.
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Lábbeli műanyag külső talppal és a talphoz három ponton rögzített, pántokból készült felsőrésszel.
                  A felsőrész a talp bal oldalától a talp jobb oldaláig tart. A felsőrésznek ezt az ívet képező részét a talphoz rögzíti az ív közepétől a talpig tartó pánt is, amely elválasztja a lábujjakat.
                  A szóban forgó lábbeli felsőrésze több, különböző anyagokból készült rétegből áll.
                  Az ívet alkotó mindkét pánt egy textilrétegből áll (a képeken a T1 és T2 pántok), amelyre egy bőrréteget varrtak (a képeken a C1 bőrpántok). Erre a bőrre világos színű textilszállal egy keskenyebb bőrréteg (a képeken a C2 bőrpántok) van varrva. A textilréteg (T1/T2) és a bőrréteg közé két nem látható (műanyag) pánt (a 646 D képen az A pánt) van illesztve, egy-egy az ív mindegyik oldalán.
                  Az ív közepén a két textilpánt (T1 és T2), valamint a négy bőrpánt (C1 és C2) egy szállal össze van varrva (lásd a 646 C képet).
                  Az ív közepén a lábujjakat elválasztó textilpánt hurkot képezve az ívet alkotó összes előbb említett anyagot körbeveszi (a képeken a T3 textilpánt). A textilpánt részben látható.
                  Az ív közepén levő textilhurokra négyszögletes bőrdarabot varrtak, amely összefogja a hurkot és az ívet alkotó, fent említett anyagokat (a képeken a C3 négyszögletes bőrdarab).
                  Az ív bal és jobb oldalán, ott, ahol az a talphoz van rögzítve, az ívet alkotó több pánt is a talpba van illesztve és ahhoz ragasztóval rögzítve. Míg a C1 bőrpántokból csupán 1 cm és a C2 bőrpántokból csak megközelítőleg 5 mm, a T1 és T2 textilpántokból 5 cm van a talpba rögzítve (lásd a 646 E képet).
                  („lábujjközötti” szandál)
                  (Lásd a 646 A, a 646 B, a 646 C, a 646 D és a 646 E képeket) (1)
                  
               
               
                  6404 19 90
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, a Kombinált Nómenklatúra 64. árucsoportjához tartozó megjegyzések 4. a) és 4. b) pontja, a 64. árucsoportjához tartozó kiegészítő megjegyzések 1. pontja, valamint a 6404, a 6404 19 és a 6404 19 90 KN-kód szövegezése határozza meg.
                  A C3 négyszögletes bőrdarab a középső T3 textilpánt megerősítésére és a lábbeli díszítésére is szolgál. A felsőrész anyagának meghatározásakor ezért ezt a tartozékot/megerősítést a 64. árucsoporthoz tartozó megjegyzések 4. a) pontja értelmében figyelmen kívül kell hagyni.
                  A C1 bőrpánthoz világos színű, díszítő textilszállal hozzávarrt két keskeny C2 bőrpánt elsősorban dekoratív célt szolgál és ezért a 64. árucsoporthoz tartozó megjegyzések 4. a) pontja értelmében tartozéknak minősül.
                  Az ív közepén a két textilpánt (T1 és T2), valamint a két bőrpánt (C1) egy szállal úgy van összevarrva, hogy abból látszik, hogy a textil és a bőr ugyanolyan fontos anyaga a felsőrésznek. Az azonban, hogy csak a textilpántok (T1 és T2) vannak megfelelően a talpba illesztve, a C1 bőrpántok pedig nem, mutatja, hogy csak a textilpántok rögzítik a felsőrészt (ívet) a talphoz. A T1 és T2 textilpántokat ezért nem lehet bélésnek tekinteni, hanem a 64. árucsoporthoz tartozó megjegyzések 4. a) pontja értelmében a felsőrész anyagának minősülnek, a C1 bőrpántok viszont csak megerősítik a T1 és T2 textilpántokat és a felsőrész anyagát illetően nem vehetők figyelembe.
                  A két nem látható A pánt az ív mindkét oldalán teljesen be van illesztve a C1 bőrpánt és a T1/T2 textilpánt közé. Mivel kisebbek, mint az ezeket körülvevő bőr – (C1) és textilpánt (T1/T2), nem befolyásolják a C1 bőrpánt megerősítő funkcióját.
                  A lábujjakat elválasztó, középső T3 textilpánt része a felsőrész anyagának, mivel az biztosítja a „lábujjközötti” szandál jellegzetes formáját, továbbá ez a pánt egyedüli anyaga.
                  Ezen kívül a textilanyag (T1, T2 és T3 együtt) rendelkezik a felsőrész jellegzetességeivel a 64. árucsoporthoz tartozó kiegészítő megjegyzések 1. pontja értelmében, mivel a szandál felső részének textilanyaga a többi anyag nélkül is ellátja a felsőrész funkcióját, azaz elegendő tartást biztosít ahhoz, hogy a használó a szandált járásra használhassa (lásd az Európai Közösségek Bíróságának C–165/07 sz. Skatteministeriet kontra Ecco Sko A/S ügyben hozott ítéletének 48. pontját).
                  A két, T1 és T2 textilpánt, valamint a T3 középső textilpánt ezért a felsőrész anyagának tekintendő a 64. árucsoporthoz tartozó megjegyzések 4. a) pontja értelmében.
                  A felsőrész alkotó anyagának felülete a lábbeli külső felületén legalább részben látható, mivel (az egyazon textilszövetből származó három összeállított darabból (T1, T2 és T3) álló) textilanyag egy része a lábbeli külső felületén látható (a T3 textilpánt része) (Lásd a 64. árucsoporthoz tartozó KN Magyarázat általános megjegyzések 1. a) pontja második bekezdésének első mondatát).
                  A lábbeli talpának a talajjal érintkező része műanyagból van a 64. árucsoporthoz tartozó megjegyzések 4. b) pontja értelmében. A lábbeli külső talpa tehát műanyagból van.
               
            
         Magyarázat a képeken használt jelekhez:
      
         C3 (négyszögletes bőrdarab)
      
         C1 (két bőrpánt, egy-egy az ív két oldalán)
      
         C2 (két keskenyebb bőrpánt, egy-egy a C1 jelzésű pántokon)
      
         T1 és T2 (két textilpánt, T1 az ív jobb oldalán és T2 a bal oldalán)
      
         T3 (a lábujjakat elválasztó középső textilpánt)
      
         A (nem látható műanyag pánt, amely teljesen a felső C1 bőrpánt és az alsó T2 textilpánt közé van illesztve; lásd a 646 D képet)
      
         S (talp)
      
         
      
         
      
         
      
         
      
         
      
         (1)  A képek csupán tájékoztató jellegűek.